पोस्ट ट्रुथ के इस दौर में उत्तर प्रदेश चुनाव के आखिरी चरण के मौके पर संघ परिवार ने अपने विस्तार और विजय के लिए राष्ट्रवाद का ऐसा राग छेड़ा है, जिसमें बाकी पार्टियां स्वाभाविक रूप से उलझती नजर आएंगी। यह राग तथ्य बनाम जुमलेबाजी का है और इसमें संघ परिवार व भाजपा को महारत हासिल है। उन्हीं को क्यों, यह राग आजकल ब्रेग्जिट से लेकर डोनाल्ड ट्रम्प तक सभी पर हावी है। दिल्ली विश्वविद्यालय में रामजस कॉलेज के विवाद के बाद छात्र-युवा संगठनों के बीच शुरू हुई रैलियों और बहस की होड़ के बीच वित्त मंत्री अरुण जेटली का यह कहना कि यही देश है जहां राष्ट्रवाद बुरा शब्द माना जाता है एक तथ्यहीन सरलीकरण है।
दुनियाभर में एक राष्ट्र में साथ रहने, हक हासिल करने और रहने के स्वरूप पर बहसें चलती हैं और उन बहसों के बीच से किसी भी देश में अधिकारों और नीतियों का स्वरूप उभरता है। उससे कोई भी राष्ट्र जीवंत बनता है और दीर्घजीवी भी होता है। इसके अलावा उन लोकतांत्रिक प्रक्रियाओं के माध्यम से दुनिया के कई राष्ट्र अपने प्रशासनिक ढांचे का स्वरूप भी बदलते हैं। इसलिए अरुण जेटली अगर इस मुद्दे पर बहस के लिए ललकार रहे हैं तो देश के अन्य दलों को आगे आना चाहिए और बताना चाहिए कि किसी पार्टी की देशभक्ति में कमी नहीं है लेकिन, भारतीय जनता पार्टी और संघ परिवार के राष्ट्रवाद की परिभाषा सभी को स्वीकार नहीं है। संघ परिवार के राष्ट्रवाद में न तो अल्पसंख्यकों के लिए सम्मानजनक स्थान है और न ही विपरीत व वामपंथी नज़रिये के लिए। उनकी नजर में वे आंतरिक शत्रु हैं और उनकी देशभक्ति सदैव सदिग्ध रहती है। इसी दृष्टिकोण के वशीभूत होकर हरियाणा के मंत्री अनिज बिज कहते हैं कि जो लोग गुरमेहर कौर नामक छात्रा का समर्थन कर रहे हैं वे पाकिस्तान समर्थक तथा देशद्रोही हैं और उन्हें पाकिस्तान चले जाना चाहिए।
यह भड़काऊ तर्क है और ऐसा तर्क वही पार्टी दे सकती है, जिसका राष्ट्रवाद संकीर्ण है और जो बीस प्रतिशत से ज्यादा अल्पसंख्यक आबादी वाले प्रदेश के चुनाव में एक भी अल्पसंख्यक को टिकट नहीं देती। संघ परिवार के राष्ट्रवाद के बरक्स इस देश में महात्मा गांधी, नेहरू, मौलाना आजाद, लोहिया और आम्बेडकर का राष्ट्रवाद भी है, जिसमें समाज के हर तबके लिए सम्मानजनक स्थान है और जिसमें दुनिया के दूसरे देशों के लिए उदार विश्वदृष्टि भी है।
hin_Deva hin_Deva hin_Deva